《奉和内翰太中城南放鱼》
宋代·吕南公

沾沾水中鱼，生死岂有知。成形四气中，积渐长鳞鬐。

但喜藻可依，未谙龙可随。茫洋天地间，寄命此郡西。

岁有竭泽例，肯纵舍者谁。秋潦走海去，荒壕已愁饥。

方将赴烹芼，逃避计若为。万里雷雨解，一时离兑暌。

夫何遇仁贤，顾盼成嗟嘻。载悯口腹累，鲜能毫发遗。

支川以三千，此独数亩池。脱尔仓猝急，吾其亡肉糜。

呼舟送中流，狡吏敢挟私。曾是溃烂势，忽称太平时。

波澜网罟多，要在慎所之。香饵不足爱，古言未应非。

丙寅元祐年，内相守楚夷。恺悌见篇咏，鱼乎尔恩斯。

作者简介：吕南公（约1047--1086），字次儒，简称南公。建昌军南城县丰义乡人（今江西黎川县裘坊乡一带）。北宋文学家。博涉丰富，书无不读，为文不喜缀缉陈言。熙宁中，（公元1073年左右）士方推崇王肃、马融、许慎之业，剽掠临摹之艺大行，独南公不能逐时好。一试礼闱不遇，遂退而乐室灌园，益著书，且借史笔以寓贬，以斧名齐。元佑初，（公元1086年）立十科士，曾肇疏称之欲命以官，旋卒。南公著有灌园集二十卷，《文献通考》传于世。